ਖ਼ਾਲਸਾ ਰਹਿਤਨਾਮਾ॥
ੴ ਵਾਹਿਗੁਰੂ ਜੀ ਕੀ ਫਤਹ ॥
ਸ਼੍ਰੀ ਮੁਖਵਾਕ ਪਾਤਸ਼ਾਹੀ ੧੦॥
ਸੋਰਠਾ॥
ਪ੍ਰਥਮ ਰਹਿਤ ਯਹ ਜਾਨ ਖੰਡੇ ਕੀ ਪਾਹੁਲ ਛਕੇ॥
ਸੋਈ ਸਿੰਘ ਪ੍ਰਧਾਨ ਅਵਰ ਨ ਪਾਹੁਲ ਜੋ ਲਏ॥੧॥
ਪਾਂਚ ਸਿੰਘ ਅੰਮ੍ਰਿਤ ਜੋ ਦੇਵੈਂ॥
ਤਾਂ ਕੋ ਸਿਰ ਧਰ ਛਕ ਪੁਨ ਲੇਵੈ॥੨॥
ਪੁਨ ਮਿਲ ਪਾਂਚਹੁ ਰਹਿਤ ਜੋ ਭਾਖਹਿਂ॥
ਤਾਂ ਕੋ ਮਨ ਮੈਂ ਦ੍ਰਿੜ ਕਰ ਰਾਖਹਿ॥੩॥
ਕੁੜੀ ਮਾਰ ਆਦਿਕ ਹੈਂ ਜੇਤੇ॥
ਮਨ ਤੇ ਦੂਰ ਤਿਆਗੇ ਤੇਤੇ॥੪॥
ਬਾਣੀ ਮਾਹਿ ਨੇਹੁ ਨਿਤ ਕਾਰਨੋ॥
ਚੁਗਲੀ ਨਿੰਦਾ ਅਰ ਪਰਹਰਨੋ॥੫॥
ਪ੍ਰਥਮ ਰਹਤ ਏਹੀ ਹੈ ਕਹੀ॥
ਪਾਹੁਲ ਮੈਂ ਜੋ ਸਿੰਘਨ ਕਹੀ॥੬॥
ਔਰ ਜੁ ਰਹਤ ਕਹੀ ਹੈ ਨਾਨ੍ਹਾ॥
ਸੋ ਤੁਮ ਆਗੇ ਕਰਹੁ ਭਖਾਨਾਂ॥੭॥
ਵਾਹਗੁਰੂ ਨਿਤ ਬਚਨ ਉਚਾਰੇ॥
ਵਾਹਗੁਰੂ ਕੋ ਹਿਰਦੈ ਧਾਰੇ॥੮॥
ਆਗੇ ਆਵਤ ਸਿੰਘ ਜੋ ਪਾਵੈ॥
ਵਾਹਗੁਰੂ ਕੀ ਫਤਹਿ ਬੁਲਾਵੈ॥੯॥
ਪ੍ਰਾਤਹਿ ਉਠ ਇਸ਼ਨਾਨਹਿ ਕਰੈ॥
ਪੁਨ ਮੁਖ ਤੇ ਜਪੁ ਜਾਪੁ ਉਚਰੈ॥੧੦॥
ਯਥਾਸ਼ਕਤਿ ਕਿਛ ਦੇਵਹਿ ਦਾਨ॥
ਸੋਈ ਸਿੰਘ ਹੈ ਪਰਮ ਸੁਜਾਨ॥੧੧॥
ਨਾਮ ਦਾਨ ਪ੍ਰਾਤੇ ਇਸਨਾਨਾ॥
ਜਿਨ ਗੁਰ ਕ੍ਰਿਪਾ ਤਿਨਹੁ ਇਹ ਜਾਨਾ॥੧੨॥
ਦਸ ਨਖ ਜੋ ਕਾਰ ਕਮਾਵੈ॥
ਤਾਂ ਕਰ ਜੋ ਧਨ ਘਰ ਮੈ ਆਵੈ॥੧੩॥
ਤਿਹਤੇ ਗੁਰ ਦਸਵੰਧ ਜੁ ਦੇਈ॥
ਸਿੰਘ ਸੁ ਜਸ ਬਹੁ ਜਗ ਮਹਿ ਲੇਈ॥੧੪॥
ਪਰ ਬੇਟੀ ਕੋ ਬੇਟੀ ਜਾਨੈ॥
ਪਰ ਇਸ਼ਤ੍ਰੀ ਕੋ ਮਾਤ ਬਖਾਨੈ॥੧੫॥
ਆਪਨਿ ਇਸ਼ਤ੍ਰੀ ਸੋਂ ਰਤਿ ਹੋਈ॥
ਰਹਤਵੰਤ ਸਿੰਘ ਹੈ ਸੋਈ॥੧੬॥
ਕਾਮ ਕ੍ਰੋਧ ਮਾਨ ਮਦ ਲੋਭਾ॥
ਇਹ ਵੈਰੀ ਕਰ ਹੈ ਮਨ ਛੋਭਾ॥੧੭॥
ਇਨ ਕੋ ਹਠ ਕਰ ਜੀਵਤ ਕਰੈ॥
ਦਯਾ ਧਰਮ ਤਪ ਸੋ ਮਨ ਧਰੈ॥੧੮॥
ਕਛ ਕ੍ਰਿਪਾਨ ਨ ਕਬਹੂੰ ਤਿਆਗੈ॥
ਸਨਮੁਖ ਲਰੈ ਨ ਰਣ ਤੇ ਭਾਗੈ॥੧੯॥
ਦੇ ਅਰਦਾਸ ਨਿਵਾਵੈ ਸੀਸ॥
ਮਨ ਮੈਂ ਧਯਾਵੈ ਗੁਰ ਜਗਦੀਸ॥੨੦॥
ਜਹਾ ਖਾਲਸਾ ਬੈਠਾ ਪਾਵੈ॥
ਵਾਹਿਗੁਰੂ ਜੀ ਕੀ ਫਤੇ ਬੁਲਾਵੈ॥੨੧॥
ਪ੍ਰੇਮ ਸਹਤ ਜੋ ਦਰਸ਼ਨ ਕਰ ਹੈ॥
ਤੇ ਪੁਨ ਭਵ ਸਾਗਰ ਨਹਿ ਪਰ ਹੈ॥੨੨॥
ਤੁਰਕ ਦੇਖ ਨਹਿ ਸੀਸ ਨਿਵਾਵੈ॥
ਰਹਿਤਵੰਤ ਸੋ ਸਿੰਘ ਕਹਾਵੈ॥੨੩॥
ਨੌਕਰ ਤੁਰਕਨ ਕਾ ਨਹਿਂ ਹੋਇਂ॥
ਤੁਰਕ ਸਲਾਮ ਕਰੇ ਨਹਿ ਕੋਇ॥੨੪॥
ਤੁਰਕਨ ਪਰ ਬਿਸ਼੍ਵਾਸ ਨ ਕਰੀਏ॥
ਕਰ ਮੈਤ੍ਰੀ ਨਹਿ ਬਿਵਹਰੀਏ॥੨੫॥
ਨੌਕਰ ਹੋਇ ਖਾਲਸੇ ਕੇਰਾ॥
ਜਿਨ ਮਿਲਿਆਂ ਸੁਖ ਹੋਇ ਘਨੇਰਾ॥੨੬॥
ਜਿਨ ਦਰਸ਼ਨ ਕਰ ਪਾਪ ਮਿਟਾਂਹੀ॥
ਮਨ ਪ੍ਰਸੰਨ ਕੁਛ ਚਿੰਤਾ ਨਾਹੀ॥੨੭॥
ਗੁਰੂ ਸਰੂਪ ਖਾਲਸਾ ਹਈਏ॥
ਜਿਨ ਕੀ ਟਹਿਲ ਪਰਮਸੁਖ ਲਹੀਏ॥੨੮॥
ਦੋਹਰਾ॥
ਨੌਕਰ ਹੋਇ ਨ ਸਕਈ ਕਰੈ ਸੁ ਆਨ ਉਪਾਇ॥
ਜਿਹ ਬਿਧਿ ਰਹਤ ਨ ਨਾਸ ਹੋਇ ਸੋਈ ਟਹਿਲ ਕਮਾਇ॥੨੯॥
ਖੇਤੀ ਵਣਜ ਵ ਸਿਲਪ ਬਣਾਵੈ॥
ਔਰ ਟਹਿਲ ਜੋ ਮਨ ਮੋ ਭਾਵੈ॥੩੦॥
ਦ੍ਰਿੜ੍ਹ ਹੁਈ ਸੋਇ ਕਾਰ ਕਮਾਵੈ॥
ਚੌਰੀ ਡਾਕੇ ਕਬਹਿ ਨ ਜਾਵੈ॥੩੧॥
ਬੇਸਯਾ ਬਿਖਯਾ ਜੂਆ ਤਜੈ॥
ਮਛਲੀ ਮਾਸ ਨ ਕਬਹੂੰ ਭਜੈ॥੩੨॥
ਘਰ ਮੋ ਸਾਧ ਸਿੰਘ ਜੋ ਆਈ॥
ਤਿਨ ਕੀ ਬਹੁ ਬਿਧਿ ਸੇਵ ਕਰਾਈ॥੩੩॥
ਚਰਨ ਧੋਇ ਪ੍ਰਸਾਦ ਜਿਵਾਵੈ॥
ਹਰਿ ਕੇ ਭਾਵ ਸਭਨ ਮੋ ਲਿਆਵੈ॥੩੪॥
ਦੋਹਰਾ॥
ਪਾਠ ਗ੍ਰੰਥ ਕੋ ਹੋਇ ਜਹਿੰ ਜਹਿਂ ਹਰਿ ਕਥਾ ਬਖਾਨ॥
ਤਹ ਕਛੁ ਅਵਰ ਨ ਬੋਲਈ ਸੁਨੀਏ ਲਾਇ ਧਿਆਨ॥੩੫॥
ਚੌਪਈ॥
ਕੁੱਠਾ ਹੁੱਕਾ ਚਰਸ ਤਮਾਕੂ॥
ਗਾਂਜਾ ਟੋਪੀ ਤਾੜੀ ਖਾਕੂ॥੩੬॥
ਇਨ ਕੀ ਓਰ ਨ ਕਬਹੂ ਦੇਖੈ॥
ਰਹਤਵੰਤ ਸੋ ਸਿੰਘ ਵਿਸੇਖੈ॥੩੭॥
ਸ਼ਸਤ੍ਰਹੀਨ ਕਬਹੂ ਨ ਹੋਈ॥
ਰਹਿਤਵੰਤ ਖ਼ਾਲਸਾ ਹੈ ਸੋਈ॥੩੮॥
ਸੰਨਿਆਸੀ ਬੈਰਾਗੀ ਜੋਵੈ॥
ਔਰ ਉਦਾਸੀ ਜੋਗੀ ਤੇਵੈ॥੩੯॥
ਜੰਗਮ ਬਾਮੀ ਅਵਰ ਜਿ ਕੋਈ॥
ਤਾਂ ਕਾ ਜੂਠਾ ਕਬੀ ਨ ਲੇਈ॥੪੦॥
ਪਰਮਾਰਥ ਗੁਰੂ ਏਕੋ ਕਹਿਓ॥
ਜਿਨ ਕੇ ਘਰ ਬਸ ਗੁਨ ਕਛੁ ਲਹਿਓ॥੪੧॥
ਠਾਕੁਰ ਜਾਨ ਸਕਲ ਸੋ ਸੇਵੈ॥
ਭਾਵ ਸਹਿਤ ਕੁਛ ਕਰ ਤੇ ਦੇਵੈ॥੪੨॥
ਗੁਰਮੁਖੀ ਅੱਖਰ ਜੋ ਹੈਂ ਭਾਈ॥
ਸਿੰਘ ਸਿੰਘ ਤੇ ਸੀਖਹਿ ਜਾਈ॥੪੩॥
ਔਰ ਜੁ ਵਿਦਯਾ ਜਹਿਂ ਤਹਿਂ ਹੋਈ॥
ਅਵਰਨ ਤੇ ਭੀ ਲੇਵਹੁ ਸੋਈ॥੪੪॥
ਦੋਹਰਾ॥
ਪ੍ਰਾਤਹ ਉਠ ਇਸਨਾਨ ਕਰਿ ਪੜਹਿ ਜਾਪੁ ਜਪੁ ਦੋਇ॥
ਸੋਦਰ ਕੀ ਚੌਂਕੀ ਕਰੇ ਆਲਸ ਕਰੈ ਨ ਕੋਇ॥੪੫॥
ਪਹਰਿ ਰਾਤ ਬੀਤ ਹੈ ਜਬਹੀ॥
ਸੋਹਿਲਾ ਪਾਠ ਕਰੈ ਸੋ ਤਬਹੀ॥੪੬॥
ਦੁਹੂਂ ਗ੍ਰੰਥ ਮੈਂ ਬਾਣੀ ਜੋਈ॥
ਚੁਨ ਚੁਨ ਕੰਠ ਕਰੇ ਨਿਤ ਸੋਈ॥੪੭॥
ਦਸਮੀ ਆਦਿ ਗੁਰੂ ਦਿਨ ਜੇਤੇ॥
ਪੁਰਬ ਸਮਾਨ ਕਹੇ ਹੈਂ ਤੇਤੇ॥੪੮॥
ਤਿਨ ਮੋ ਕਛੁ ਪ੍ਰਸਾਦਿ ਬਣਾਵੈ॥
ਕਰ ਕੜਾਹ ਖਾਲਸੇ ਖਵਾਵੈ॥੪੯॥
ਯਥਾਸ਼ਕਤਿ ਅਰਦਾਸਿ ਭਿ ਦੇਵੈ॥
ਖਾਲੀ ਹਾਥ ਨਾ ਕਬਹੂੰ ਸੇਵੈ॥੫੦॥
ਆਪ ਸਿੰਘ ਜੋ ਰਾਜਾ ਹੋਈ॥
ਨਿਰਧਨ ਸਿੰਘਨ ਪਾਲੈ ਸੋਈ॥੫੧॥
ਨਿਰਧਨ ਖਾਲਸੇ ਨੇਹੁ ਲਗਾਵੈ॥
ਧਨਬਾਜ਼ੀ ਦੇ ਪ੍ਰੀਤਿ ਬਢਾਵੈ॥੫੨॥
ਪਰਦੇਸੀ ਸਿੰਘਨ ਜਬ ਦੇਖੈ॥
ਇਨ ਕੀ ਸੇਵਾ ਕਰੈ ਵਿਸੇਖੈ॥੫੩॥
ਭਾਉ ਧਨ ਦੇ ਬਿਦਾ ਸੋ ਕਰੇ॥
ਰਹੇ ਪਾਸ ਤੇ ਤੋ ਨਿਤ ਅਨੁਸਰੇ॥੫੪॥
ਮਧੁਰ ਬਚਨ ਸਬਹਨ ਸੰਗ ਬਾਖੈ॥
ਚਾਕਰ ਸਿੰਘਨ ਹੀ ਕੋ ਰਾਖੈ॥੫੫॥
ਸਿੰਘ ਸਿੰਘ ਸੋਂ ਨੇਹੁ ਸੁ ਕਰਨੋ॥
ਬੈਰ ਭਾਵ ਮਨ ਤੇ ਪਰਿਹਰਨੋ॥੫੬॥
ਸਿੰਘ ਸਿੰਘ ਪਰ ਸ਼ਸਤ੍ਰ ਨ ਕਰੇ॥
ਜਾਨ ਗੁਰੂ ਖਾਲਸੇ ਤੇ ਡਰੇ॥੫੭॥
ਦੋਹਰਾ॥
ਪਰਨਾਰੀ ਜੂਆ ਅਸਤ ਚੋਰੀ ਮਦਰਾ ਜਾਨ॥
ਪਾਂਚ ਐਂਬ ਯੇ ਜਗਤ ਮੈ ਤਜੈ ਸੁ ਸਿੰਘ ਸੁਜਾਨ॥੫੮॥
ਰਣ ਕੋ ਪਾਇ ਸਿੰਘ ਜਿਉਂ ਗਰਜੈ॥
ਸਨਮੁਖ ਲਰੇ ਮਲੇਛਨ ਬਰਜੈ॥੫੯॥
ਰਣ ਕੋ ਜਾਇ ਨ ਕਬਹੂੰ ਭਾਗੇ॥
ਲਰੈ ਤੁਰਕ ਸੋ ਸੋਆ ਜਾਗੇ॥੬੦॥
ਛਤ੍ਰੀ ਕਰਮ ਸੁ ਦ੍ਰਿੜ ਕਰਿ ਧਾਰੈ॥
ਮਾਰ ਮਾਰ ਰਣ ਮਹਿ ਉਚਾਰੈ॥੬੧॥
ਡਰੈ ਨ ਨੈਕੁ ਨਿਡਰ ਹੋਇ ਲਰੇ॥
ਮਾਰਹੁੰ ਵੈਰੀ ਇਹ ਜੀਅ ਧਰੇ॥੬੨॥
ਜੋ ਕਬਹੂ ਰਣ ਪ੍ਰਾਣਹਿ ਜਾਵੈ॥
ਨਿਸਚੇ ਸੋ ਬੈਕੁੰਠ ਸਿਧਾਵੈ॥੬੩॥
ਰਣ ਸ਼ਤਰੁਨ ਜੋ ਜੀਤੇ ਕਬਹੂੰ॥
ਜਗ ਮੋਂ ਜਸ ਪਾਵਹਿ ਗੋ ਤਬਹੂੰ॥੬੪॥
ਤਾਂ ਤੇ ਜੁਧ ਮਹਾਂ ਦ੍ਰਿੜ੍ਹ ਹੋਈ॥
ਰਣ ਮੋ ਤਜਿ ਨਹਿ ਭਾਗੈ ਸੋਈ॥੬੫॥
ਜੋ ਕਬਹੂੰ ਰਣ ਤੇ ਮਨ ਡਰੈ॥
ਕ੍ਰਿਖੀ ਆਦਿ ਕਰਿ ਜੀਵਕਾ ਕਰੈ॥੬੬॥
ਚਾਰ ਵਰਨ ਮੋ ਨਰ ਹੈਂ ਜੇਤੇ॥
ਕਰਿ ਉਪਦੇਸ਼ ਪਰੇਰੇ ਤੇਤੇ॥੬੭॥
ਜਿਉ ਂ ਕਿਉ ਂ ਕਰ ਤਿਨ ਸਿੰਘ ਬਨਾਵੈ॥
ਮਾਨੈ ਨਹਿਂ ਤਹਿੰ ਲੋਭ ਦਿਖਾਵੈ॥੬੮॥
ਕੁਟੰਬ ਮਾਹਿ ਨਹਿ ਅਤਿ ਮਨ ਦੇਈ॥
ਗੁਰ ਕੇ ਚਰਣ ਨਿਰੰਤਰ ਸੇਈ॥੬੯॥
ਪ੍ਰਾਰਬਧ ਪਰ ਨਿਸਚੈ ਰਾਖੈ॥
ਅਤਿ ਧਨ ਤ੍ਰਿਸਨਾ ਮਨ ਤੇ ਨਾਖੈ॥੭੦॥
ਮਨ ਚੋਖਾ ਕਰਿ ਬਰਖਤ ਹੋਈ॥
ਰਣ ਤਾਤਾ ਘਰ ਸੀਅਰਾ ਹੋਈ॥੭੧॥
ਸਰਲ ਬਚਨ ਮਨ ਰਿਜ ਮੁਖ ਮੀਠਾ॥
ਗੁਰ ਕੈ ਬਚਨ ਲਗਾਵੈ ਡੀਠਾ॥੭੨॥
ਕਰੁਣਾ ਮੁਦਿਤਾ ਮੈਤ੍ਰੀ ਏਹ॥
ਇਨ ਸੋਂ ਕਰੇ ਨਿਰੰਤਰ ਨੇਹੁ॥੭੩॥
ਨਿਮਤ ਸੁਭਾਵ ਨ ਕਬਹੂੰ ਤਿਆਗੈ॥
ਦੁਰਜਨ ਦੇਖ ਦੂਰ ਤੇ ਭਾਗੈ॥੭੪॥
ਦੁਰਜਨ ਕੀ ਸੰਗਤਿ ਸੁਖ ਨਾਹੀ॥
ਕਰ ਬਿਚਾਰ ਦੇਖਹੁ ਮਨ ਮਾਹੀਂ॥੭੫॥
ਕਾਮ ਕ੍ਰੋਧ ਲੋਭ ਮਦ ਮਾਨ॥
ਇਨ ਕੋ ਥੋਰੇ ਕਰੇ ਸਯਾਨ॥੭੬॥
ਬਿਨੈ ਬਿਬੇਕ ਧਰਮ ਦ੍ਰਿੜ੍ਹ ਰਾਖੈ॥
ਮਿਥਯਾ ਬਚਨ ਨ ਕਬਹੂੰ ਭਾਖੈ॥੭੭॥
ਦੋਹਰਾ॥
ਲਰਕਨ ਸਿਉਂ ਮਿਤ੍ਰਾਇਗੀ ਯੁਵਤਿਨ ਸਿਉਂ ਬਹੁ ਬਾਤ॥
ਦੁਰਜਨ ਕੀ ਸੰਗਤ ਕੀਏ ਕਹੋ ਕਹਾਂ ਕੁਸਲਾਤ॥੪੬॥
ਗੁਰ ਸਰਧਾ ਦ੍ਰਿੜ੍ਹ ਭਗਤਿ ਕਮਾਵੈ॥
ਵਹੀ ਖ਼ਾਲਸਾ ਸਦ ਗਤ ਪਾਵੈ॥੪੭॥
ਧਨ ਕੀਰਤਿ ਸੁਖ ਰਾਜ ਵਡਾਈ॥
ਯੁਵਤੀ ਸੁਤ ਵਿਦਯਾ ਬਹੁ ਭਾਈ॥੪੮॥
ਏ ਸਬ ਦਾਤ ਗੁਰੂ ਕੀ ਜਾਨੈ॥
ਤਾਂ ਤੇ ਨਹਿ ਅਭਿਮਾਨਹਿ ਠਾਨੈ॥੪੯॥
ਮੈਂ ਮੇਰਾ ਇਹ ਕਬਹੂੰ ਨ ਕਹੈ॥
ਸਦਾ ਅਧੀਨ ਗੁਰੂ ਕੇ ਰਹੈ॥੫੦॥
ਜੋ ਅਸਮਰਥ ਹੋਇ ਹੈ ਭਾਈ॥
ਕਾਨ ਮੂੰਦ ਕਹੂੰ ਜਾਇ ਪਲਾਈ॥੫੧॥
ਗੁਰ ਕੀ ਨਿੰਦਾ ਸੁਨੈ ਜਿ ਕਾਨ॥
ਮਹਾਂ ਦੋਖ ਤਿਨ ਬੇਦ ਬਖਾਨ॥੫੨॥
ਜਗਤ ਮਾਹਿ ਪੰਥ ਹੈਂ ਜੇਤੇ॥
ਕਬਹੀ ਨਿੰਦਹਿ ਨਾਹੀ ਤੇਤੇ॥੫੩॥
ਸਬੈ ਪੰਥ ਹੈਂ ਹਰ ਕੋ ਧਾਮ॥
ਜਿਮ ਬਸ ਲੇਹਿ ਹੈਂ ਹਰਿ ਕੋ ਨਾਮ॥੫੪॥
ਨਿੰਦਾ ਚੁਗਲੀ ਔਰ ਅਸੂਯਾ॥
ਦੀਰਘ ਕਲਹ ਭਾਉ ਜੋ ਦੂਆ॥੫੫॥
ਇਨ ਕੋ ਮਨ ਤੇ ਦੂਰੀ ਕਰੈ॥
ਰਾਗ ਦ੍ਵੈਖ ਨਹਿ ਮਨ ਤੇ ਧਰੈ॥੫੬॥
ਜੋ ਕਤਹੂੰ ਪ੍ਰਸਾਦਹਿ ਪਾਵੈ॥
ਕਰਦ ਭੇਟ ਬਿਨ ਕਬਹੂੰ ਨ ਖਾਵੈ॥੫੭॥
ਜੋ ਪ੍ਰਸਾਦਿ ਕਾ ਬਾਟਾਂ ਕਰਈ॥
ਸਮ ਵਰਤਾਰਾ ਸਬ ਕਰ ਧਰਈ॥੫੮॥
ਘਾਟ ਬਾਢ ਕਤਹੂੰ ਨਹਿ ਦੇਵਹਿ॥
ਰਹਤਵੰਤ ਸਿੰਘ ਸੋ ਲੇਵਹਿ॥੫੯॥
ਬਾਢੀ ਲੇਕਰ ਨਸਾਯ ਨ ਕਰੀਏ॥
ਝੂਠੀ ਸਾਖਾ ਕਬਹੂੰ ਨ ਭਰੀਏ॥੬੦॥
ਦੋਹਰਾ॥
ਜੋ ਪ੍ਰਸਾਦ ਛਕਨੇ ਲਗੋ ਹਾਥ ਸੁਚੇਤ ਕਰਇ॥
ਏਕਾਕੀ ਵਹ ਖਾਇ ਨਹਿ ਅਵਰਨ ਕੋ ਭੀ ਦੇਇ॥੬੧॥
ਬਹੁ ਸਿੰਘਨ ਮਿਲ ਭੋਜਨ ਕੀਜੈ॥
ਐਸੋ ਹੀ ਸੁਠ ਜਗ ਜਸ ਲੀਜੈ॥੬੨॥
ਜਬ ਜਬ ਰਵਨੇ ਸਿੰਘ ਫਿਰੇਹੀ॥
ਜਲ ਭਰ ਹਾਥ ਕਮੰਡਲ ਲੇਈ॥੬੩॥
ਪੁਨ ਜਲ ਮਿਦ ਸੋ ਮਾਰਜਨ ਕਰੇਈ॥
ਤਬ ਹੀ ਸ਼ਸਤ੍ਰ ਧਰੇਈ॥੬੪॥
ਪ੍ਰਾਤ ਇਸਨਾਨ ਜਤਨ ਸੋ ਸਾਧੇ॥
ਕੰਘਾ ਕਰਦ ਦਸਤਾਰਹਿ ਬਾਂਧੇ॥੬੫॥
ਚਾਰ ਘੜੀ ਜਬ ਦਿਵਸ ਰਹਾਈ॥
ਪੰਚ ਇਸਨਾਨਾ ਪੁਨਹੁ ਕਰਾਈ॥੬੬॥
ਕੰਘਾ ਕਰਦ ਦਸਤਾਰ ਸਜਾਵੈ॥
ਇਹੀ ਰਹਤ ਸਿੰਘਨ ਸੋ ਭਾਵੈ॥੬੭॥
ਏਕ ਪਾਖ ਬੀਤੇ ਹੈ ਜਬਹੀ॥
ਦਧੀ ਸੋਂ ਕੇਸ ਨ੍ਹਵਾਵੈ ਤਬਹੀ॥੬੮॥
ਕੇਸਨ ਧੂਪ ਦੇਇ ਸੁਚ ਪਾਵਨ॥
ਹੈ ਇਹ ਗੁਰੂ ਕੀ ਮੋਹਰ ਸੁਹਾਵਨ॥੬੯॥
ਬੀਸ ਦਿਨ ਗਏ ਬਸਨ ਧੁਲਾਵੈ॥
ਭੂਖ ਲਗੇ ਤਬ ਭੋਜਨ ਖਾਵੈ॥੭੦॥
ਯਾ ਸਿਛਾ ਹੈ ਗੁਰ ਕੇ ਬਰਨੀ॥
ਸ਼ਸਤ੍ਰ ਬਿਨਾ ਅਰਦਾਸ ਨ ਕਰਨੀ॥੭੧॥
ਰਹਤਵੰਤ ਸਿੰਘ ਹੈ ਜੋਈ॥
ਕਰ ਉਪਾਇ ਧਨ ਖਾਟੈ ਸੋਈ॥੭੨॥
ਤਾਂਹੀ ਕਰ ਘਰ ਕੋ ਨਿਰਬਹੈ॥
ਪੂਜਾ ਭੂਲ ਨ ਕਬਹੂੰ ਗਹੈ॥੭੩॥
ਧਰਮਸਾਲ ਕੀ ਝਾਂਕ ਨ ਕਰਨੀ॥
ਮਹਾਂ ਦੋਖ ਹੈ ਗੁਰ ਨੇ ਬਰਨੀ॥੭੪॥
ਜੇ ਕੋ ਸਿੰਘ ਪੁਜਾਰੀ ਅਹੈ॥
ਸੋ ਭੀ ਪੂਜਾ ਬਹੁਤ ਨ ਗਹੈ॥੭੫॥
ਤਨ ਨਿਰਬਾਹ ਮਾਤ੍ਰ ਸੋ ਲੇਵੈ॥
ਅਧਿਕ ਹੋਇ ਤਉ ਜਹਿਂ ਤਹਿਂ ਦੇਵੈ॥੭੬॥
ਬਹੁਤੀ ਹੋਇ ਤਾ ਦੇਗ ਕਰਾਵੈ॥
ਨਾਤਰ ਗੁਰਦੁਆਰਾ ਪਰ ਲਾਵੈ॥੭੭॥
ਅਥਵਾ ਸਦਾ ਬ੍ਰਤ ਕੋ ਦੇਈ॥
ਸੁਤ ਯੁਵਤੀ ਹਿਤ ਕਦੇ ਨ ਲੇਈ॥੭੮॥
ਜੇ ਪੂਜਾ ਕੋ ਆਪੇ ਖਾਈ॥
ਧਰਮ ਅਰਥ ਜੜ ਦੇਵਹਿੰ ਨਾਹੀ॥੭੯॥
ਤਿਨਹਿ ਕਲੇਸ਼ ਹੋਇੰਗੇ ਜੇਈ॥
ਤਾੰ ਦੁਖ ਕੋ ਜਾਨੈਗੇ ਤੇਈ॥੮੦॥
ਜੇ ਕੁਰਹਿਤੀਏ ਜਗ ਦਰਸਾਵਤ॥
ਪਾਹੁਲ ਪੀਇ ਕੁਕਰਮ ਕਮਾਵਤ॥੮੧॥
ਤਿਨ ਸੋਂ ਬਰਤਨ ਨਾਹਿ ਮਿਲਾਵੈ॥
ਰਹੈ ਅਲਗ ਪਰਮ ਸੁਖ ਪਾਵੈ॥੮੨॥
ਦੋਹਰਾ॥
ਬਹੁਤ ਬਾੰਤ ਕਾ ਖਾਲਸਾ ਕਹਿੰ ਲਗ ਕਰਉ ਬਖਾਨ॥
ਰਹਤਵਾਨ ਸੁਭ ਸਿੰਘ ਜੋ ਤਿਨ ਸੋ ਲੇਇ ਪਛਾਨ॥੮੩॥
ਚੌਪਈ॥
ਜਹਿ ਦੀਵਾਨ ਸਿੰਘਨ ਕੋ ਭਾਰੀ॥
ਰਹਤਵੰਤ ਜਹ ਸਿੰਘ ਹਜ਼ਾਰੀ॥੮੪॥
ਸਿੰਘਨ ਕੋ ਦਲ ਜਹਾਂ ਫਿਰਾਹੀ॥
ਰਹਤਵੰਤ ਜਹ ਸਿੰਘ ਸਬਾਹੀ॥੮੫॥
ਪਾਂਚ ਬਰਖ ਲੌਂ ਤਹਾਂ ਰਹੀਜੈ॥
ਸਿੰਘਨ ਸੇਵਿ ਭਲੀ ਬਿਧਿ ਕੀਜੈ॥੮੬॥
ਮਨ ਦ੍ਰਿੜ੍ਹ ਰਾਖਹਿ ਭਗਤਿ ਕਮਾਵੈ॥
ਪੂਰਨ ਰਹਤ ਤਹਾਂ ਤੇ ਪਾਵੈ॥੮੭॥
ਜਬ ਪਹਿਲੇ ਸਬ ਸ੍ਰਿਸਟ ਉਪਾਈ॥
ਤਬ ਹੀ ਮਾਨੁਖ ਦੇਹਿ ਬਨਾਈ॥੮੮॥
ਤਨ ਇਸ ਕੇ ਸਿਰ ਕੇਸ ਜੁ ਦੀਨੋ॥
ਸੋ ਇਹ ਤਨ ਸਿੰਗਾਰਹਿ ਕੀਨੋ॥੮੯॥
ਦਾੜ੍ਹਾ ਮੁਛ ਸਿਰ ਕੇਸ ਬਨਾਈ॥
ਹੈ ਇਹ ਦ੍ਰਿੜ੍ਹ ਜਿਹ ਪ੍ਰਭੂ ਰਜ਼ਾਈ॥੯੦॥
ਮੇਟ ਰਜ਼ਾਇ ਜੁ ਸੀਸ ਮੁੰਡਾਵੈ॥
ਕਹੁ ਤੇ ਜਗ ਕੈਸੇ ਹਰਿ ਪਾਵੈ॥੯੧॥
ਪਾਂਖਹੁ ਬਿਨ ਬਿਹੰਗ ਜਿਮ ਹੋਹੀ॥
ਊਰਬ ਬਿਨਾ ਭੇਡ ਜਿਮ ਕੋਈ॥੯੨॥
ਬਸਨ ਬਿਨਾਂ ਨਾਰੀ ਹੈ ਜੈਸੇ॥
ਕੇਸਨ ਬਿਨਾ ਹੋਇ ਨਰ ਤੈਸੇ॥੯੩॥
ਕੇਸਨ ਨਰ ਧਾਰੇ ਹੈ ਜਬਹੀ॥
ਪੂਰਨ ਰੂਪ ਹੋਇ ਹੈ ਤਬਹੀ॥੯੪॥
ਕੇਸ ਏਕ ਪੁਨ ਰਹਤ ਜੁ ਪਾਈ॥
ਤਾਂ ਕੀ ਮਹਿਮਾ ਕਹੀ ਨ ਜਾਈ॥੯੫॥
ਬੇਦ ਰਹਤ ਜਿਮ ਦਿਜ ਨ ਸੁਹਾਵਤ॥
ਸੀਲ ਰਹਤ ਕੁਲ ਨਾਰਿ ਨ ਭਾਵਤ॥੯੬॥
ਬੇਗ ਰਹਤ ਜਿਮ ਬਾਜ਼ੀ ਹੀਨ॥
ਰਹਤ ਬਿਨਾ ਇਹ ਕੇਸ ਮਲੀਨ॥੯੭॥
ਜਿਉ ਂਕਾਹੂ ਲੇ ਗਧਾ ਨੁਵਾਇਓ॥
ਫੁਲਮਾਲ ਤਿਹ ਮੂੰਡ ਧਰਾਇਓ॥੯੮॥
ਤਿਹ ਕਰ ਤਾਂ ਕੀ ਸੋਭਾ ਨਾਹੀ॥
ਹਾਸੀ ਜੋਗ ਹੋਇ ਜਗ ਮਾਹੀ॥੯੯॥
ਤਿਮ ਕੁਰਹਿਤੀਏ ਕੇਸ ਰਖਾਏ॥
ਕਹਹੁ ਸੁ ਕੈਸੇ ਸੋਭਾ ਪਾਏ॥੧੦੦॥
ਰਹਤ ਸੁ ਕੇਸਨ ਕੋ ਅਤਿ ਭੂਖਨ॥
ਰਹਤ ਬਿਨਾ ਸਿਰ ਕੇਸ ਭੀ ਦੂਖਨ॥੧੦੧॥
ਰਹਤਵਾਨ ਜਗ ਸਿੰਘ ਜੇ ਕੋਈ॥
ਗੁਰ ਕੇ ਲੋਕ ਬਸੈਂਗੇ ਤੇਈ॥੧੦੨॥
ਰਹਿਣੀ ਰਹੈ ਸੋਈ ਸਿਖ ਮੇਰਾ॥
ਵਹ ਠਾਕੁਰੁ ਮੈਂ ਉਸ ਕਾ ਚੇਰਾ॥੧੦੩॥
ਰਹਤ ਰਹਤ ਰਹਿ ਜਾਇ ਬਿਕਾਰਾ॥
ਰਹਤ ਧਰਮ ਸਿੰਘਨ ਕੋ ਸਾਰਾ॥੧੦੪॥
ਰਹਤ ਬਿਨ ਸਦਗਤਿ ਨਹਿ ਹੋਈ॥
ਰਹਤ ਬਿਨਾ ਭਲ ਕਹੈ ਨ ਕੋਈ॥੧੦੫॥
ਰਹਤ ਬਿਨਾ ਨਹਿ ਸਿੰਘ ਕਹਾਵੈ॥
ਰਹਤ ਬਿਨਾ ਦਰ ਚੋਟਾ ਖਾਵੈ॥੧੦੬॥
ਰਹਤ ਬਿਨਾ ਜਗ ਮੋ ਭਰਮਾਈ॥
ਰਹਤ ਬਿਨਾ ਨਰ ਨਰਕੇ ਜਾਈ॥੧੦੭॥
ਰਹਤ ਬਿਨਾ ਤਨਖਾਹੀ ਜਾਨੋ॥
ਰਹਤ ਬਿਨਾ ਜੜ੍ਹ ਭੂਤ ਭਖਾਨੋ॥੧੦੮॥
ਰਹਤ ਬਿਨਾ ਸੁਖ ਕਬਹੂ ਨ ਲਹੈ॥
ਤਾਂ ਤੇ ਰਹਤ ਸੁ ਦ੍ਰਿੜ੍ਹ ਕਰ ਗਹੈ॥੧੦੯॥
ਅਥਿ ਲੰਗਰ ਬਿਧਿ॥
ਸੋਰਠਾ॥
ਰਹਤ ਧਰਮ ਜੋ ਸਾਰ ਨੰਦ ਲਾਲ ਤੁਮ ਸੁ ਕਹਾ॥
ਲੰਗਰ ਕਉ ਪਰਕਾਰ ਤੁਮ ਆਗੇ ਬਰਨਨ ਕਰੋਂ॥੧੧੦॥
ਅਸ ਲੰਗਰ ਬਿਧਿ ਸੁਨੀਓ ਭਾਈ॥
ਨੰਦ ਲਾਲ ਤੋਹਿ ਕਹੋ ਸੁਨਾਈ॥੧੧੧॥
ਪਹਲੇ ਅਵਨੀ ਸੋਧਨ ਕੀਜੈ॥
ਮਲ ਅਸਥੀ ਲੌ ਜੂਰ ਸੁਟੀਜੈ॥੧੧੨॥
ਤਾਂ ਪਾਛੇ ਚੌਂਕਾ ਤਹ ਦੇਈ॥
ਚਹੂ ਓਰ ਆਵਰਤ ਕਰੇਈ॥੧੧੩॥
ਜਲ ਭਰ ਗਾਗਰ ਤਹਾਂ ਧਰਾਵੈ॥
ਅਥਵਾ ਨਵਤਨ ਕੁੰਭ ਮੰਗਾਵੈ॥੧੧੪॥
ਸਭ ਬਾਂਜਨ ਕੋ ਮਾਰਜਨ ਕਰੈ॥
ਤਾਂ ਪਾਛੇ ਲੈ ਲੰਗਰ ਧਰੈ॥੧੧੫॥
ਸੂਕੀ ਪਾਵਨ ਲੱਕਰੀ ਦੇਈ॥
ਚਖਮਖ ਕਾਢਿ ਅਗਨਿ ਸਚੁ ਲੇਈ॥੧੧੬॥
ਗੰਦੀ ਮੰਦੀ ਵਸਤੁ ਜੁ ਆਵਤ॥
ਕੀਜੈ ਦੂਰ ਜਤਨ ਕਰ ਤਾਵਤ॥੧੧੭॥
ਘੀਊ ਸਹਤ ਪੁਨ ਰਸਤ ਲਿਆਵੈ॥
ਭਿੰਡਾ ਕੱਦੂ ਸਲਗਮ ਪਾਵੈ॥੧੧੮॥
ਮੂੰਗੀ ਮੋਠ ਜਾਤ ਹੈ ਜੇਤੀ॥
ਉੜਦੀ ਬੜੀ ਲਯਾਵਹਿ ਤੇਤੀ॥੧੧੮॥
ਪਾਲਕ ਆਦਿ ਸਾਗ ਜੁ ਅਹੈ॥
ਤਿਨ ਕੋ ਭੀ ਲੰਗਰ ਮੈਂ ਗਹੈ॥੧੧੯
ਮੀਠਾ ਮਿਰਚਾਂ ਹਰਦੀ ਭਾਵਤ॥
ਅਵਰਤ ਲੋਨ ਲੇ ਧਰੇ ਸੁਹਾਵਤ॥੧੨੦॥
ਦਧਿ ਪੈ ਚਾਵਲ ਸਕਲ ਅਚਾਰ॥
ਸਰਬ ਵਸਤੂ ਧਰ ਰਾਖੈ ਤਯਾਰ॥੧੨੧॥
ਮਣ ਭਰ ਰਸਦ ਜੇ ਲੰਗਰ ਜਾਨੈ॥
ਸਵਾ ਦੁਇ ਸੇਰ ਘ੍ਰਿਤ ਤਿਹ ਆਨੈ॥੧੨੨॥
ਜ਼ਾਦਾ ਹੋਇ ਸੁ ਬਹੁਤੁ ਸੁ ਨੀਕੋ॥
ਸੁੱਖ ਹੋਤ ਧਿਆਨ ਕੇ ਜੀ ਕੋ॥੧੨੩॥
ਨਤੁਰ ਸ਼ਕਤਿ ਜਿਤੀ ਜੋ ਕਰੇ॥
ਮਨ ਮੈ ਕਛੂ ਨ ਚਿੰਤਾ ਧਰੇ॥੧੨੪॥
ਯਹ ਗੁਰ ਕੀ ਹੈ ਦੇਗ ਸੁਹਾਈ॥
ਪ੍ਰੇਮ ਸਮੇਤ ਜੁ ਕਰੈ ਸਵਾਈ॥੧੨੫॥
ਰਹਤਵੰਤ ਜੇ ਸਿੰਘ ਸਯਾਨੇ॥
ਭੋਜਨ ਕੀ ਸਬਹੀ ਬਿਧਿ ਜਾਨੇ॥੧੨੬॥
ਦਯਾਵੰਤ ਜਿਨ ਬਿਧੀ ਸਨੋਖੀ॥
ਲੰਗਰ ਕੀ ਬਿਧਿ ਜਾਨੈ ਚੋਖੀ॥੧੨੭॥
ਰਾਗ ਦ੍ਵੈਖ ਨ ਮਨ ਮੋ ਕਰਈ॥
ਸਮ ਵਰਤਾਰਾ ਸਭ ਕਰ ਭਰਈ॥੧੨੮॥
ਪਰਮ ਸੁਸ਼ੀਲ ਧੀਰ ਮਨ ਜਿਨ ਕੋ॥
ਭੋਜਨ ਲੋਭ ਨ ਮਨ ਮੋ ਤਿਨ ਕੋ॥੧੨੯॥
ਸੁਤ ਕਲਤ੍ਰ ਹਿਤ ਲੋਭ ਨ ਧਰੈ॥
ਪ੍ਰਾਤ ਇਸਨਾਨ ਸਦਾ ਉਠ ਕਰੈ॥੧੩੦॥
ਤਿਨਹੀ ਤੇ ਸੁਚਿ ਦੇਗ ਕਰਾਵੈ॥
ਅਵਰਿ ਨ ਕੋਊ ਵੜਨੋ ਪਾਵੈ॥੧੩੧॥
ਭਾਂਗ ਤਮਾਕੂ ਨਿਕਟ ਨ ਜਾਵੈ॥
ਤਿਨ ਤੇ ਭੀ ਸੁਚਿ ਦੇਗ ਕਰਾਵੈ॥੧੩੨॥
ਰਹਿਤਵਾਨ ਸਿੰਘ ਹੈ ਜੋਈ॥
ਲੋਭਿ ਛੋਡਿ ਜਾਨਹੁ ਨਹਿ ਹੋਈ॥੧੩੩॥
ਗੁਰੂ ਕਾ ਰੂਪ ਸਬਨ ਮੈਂ ਦੇਖੈ॥
ਮਦਰਾ ਮਾਸ ਨ ਖਾਇ ਬਿਸੇਖੈ॥੧੩੪॥
ਦੇਗੁ ਤਯਾਰ ਹੋਇ ਹੈਂ ਜਬਹੀ॥
ਕਰ ਅਰਦਾਸ ਭੇਟ ਕਰ ਤਬਹੀ॥੧੩੫॥
ਦੋਹਰਾ॥
ਪ੍ਰਿਥਮ ਗੁਰੋਂ ਕੇ ਭੋਗ ਹਿਤ ਭਾਂਜਨ ਸੁਧ ਮੰਗਾਇ॥
ਜੋ ਜੋ ਲੰਗਰ ਕੀਨ ਹੈ ਸੋ ਸਭ ਤਹਾਂ ਧਰਾਇ॥੧੩੬॥
ਚੌਪਈ॥
ਤਿਹ ਕਰ ਗੁਰ ਕੋ ਭੋਗ ਲਗਾਵੈ॥
ਗੁਰ ਕੋ ਰੂਪ ਰਿਦ ਮਾਹਿ ਧਰਾਵੈ॥੧੩੭॥
ਗੁਰੂ ਗ੍ਰੰਥ ਮੋ ਭੇਦ ਨ ਕਾਈ॥
ਗ੍ਰੰਥ ਹੋਇ ਤੌ ਨਿਕਟਿ ਧਰਾਈ॥੧੩੮॥
ਤਾਂ ਪਾਛੇ ਖਾਲਸੇ ਬੁਲਾਵੈ॥
ਲੰਗਰ ਨਿਕਟੇ ਪਾਂਤਿ ਬਨਾਵੈ॥੧੩੯॥
ਸਮ ਬਰਤਾਰਾ ਸਭ ਕੋ ਦੇਈ॥
ਦੂਜਾ ਭਾਵ ਨ ਮਨ ਮੈਂ ਲੇਈ॥੧੪੦॥
ਪੰਗਤ ਮਾਹਿ ਭੇਦ ਜੋ ਕਰਹੈ॥
ਮਹਾਂ ਦੋਖ ਤਿਨ ਬੇਦ ਉਚਰਹੈ॥੧੪੧॥
ਤਾਂ ਤੇ ਸਮ ਬਰਤਾਰਾ ਦੇਵੈ॥
ਛੋਟਾ ਵਡਾ ਜਹਾਂ ਲਗ ਜੇਵੈ॥੧੪੨॥
ਸੁਧ ਭੂਮਿ ਵਹ ਭੋਜਨ ਪਾਵੈ॥
ਖਟੀਆ ਪਰ ਬਹਿ ਕਬੀ ਨ ਖਾਵੈ॥੧੪੩॥
ਸਿੰਘਨ ਕੋ ਨਹਿ ਅਸ ਅਚਾਰਾ॥
ਸਚ ਅਸਚ ਤੇ ਲਹੇ ਬਿਚਾਰਾ॥੧੪੪॥
ਜਾਚਕ ਨਰ ਨਾਰੀ ਜੇ ਕੋਈ॥
ਵਰਤਤ ਦੇਗ ਆਇ ਹੈਂ ਜੋਈ॥੧੪੫॥
ਤਿਨ ਕੋ ਭੀ ਕੁਛ ਅੰਨ ਦਿਵਾਵੈ॥
ਖਾਲੀ ਜਾਨਿ ਨ ਕੋਊ ਪਾਵੈ॥੧੪੬॥
ਐਸੀ ਬਿਧਿ ਜੇ ਦੇਗ ਕਰਾਵਤ॥
ਦਰਸਨ ਜੱਗ ਕੇਤੇ ਫਲ ਪਾਵਤ॥੧੪੭॥
ਨੰਦ ਲਾਲ ਤੁਮ ਸੁਨ ਹੋ ਭਾਈ॥
ਦੇਗ ਰੀਤਿ ਮੈਂ ਕਛੂ ਸੁਨਾਈ॥੧੪੮॥
ਇਸਹੀ ਕੋ ਤੁਮ ਦ੍ਰਿੜ੍ਹ ਕਰ ਗਹੋ॥
ਰਹਤ ਅਨੰਤ ਕਹਾਂ ਲੌ ਕਹੋ॥੧੪੯॥
ਰਾਵ ਰੰਕ ਸਿੰਘ ਜੋ ਕੋਈ॥
ਥੋਕ ਬਹੁਤ ਜਬ ਕਰੋ ਰਸੋਈ॥੧੫੦॥
ਏਕ ਰੀਤਿ ਸੇ ਸਦਾ ਕਰਾਵੈ॥
ਸਿੰਘ ਸੋਈ ਮਤਿ ਉਜਲ ਪਾਵੈ॥੧੫੧॥
ਸੋਰਠਾ॥
ਨੰਦ ਲਾਲ ਸੁਨ ਆਪ ਲੰਗਰ ਕੀ ਬਿਧਿ ਕਹੀ ਹਮ॥
ਹੋਵੇ ਬਡ ਪ੍ਰਤਾਪ ਜੁ ਬਿਧਿ ਸੋਂ ਕਰਾਵਤੇ॥੧੫੨॥
ਚੌਪਈ॥
ਲੰਗਰ ਕੀ ਬਿਧਿ ਜੋ ਸਮਝਾਈ॥
ਕੜਾਹ ਕਰਤ ਤਬ ਬੋਲੈ ਨਾਹੀ॥੧੫੩॥
ਜਪੁ ਅਰ ਜਾਪੁ ਪਠਤ ਹੀ ਬਾਂਟੇ॥
ਕੜ੍ਹਾਹ ਕਰਨ ਕੋ ਐਸੇ ਠਾਟੇ॥੧੫੪॥
ਮੀਠਾ ਘੀ ਕਨਕ ਜੋ ਮੈਦਾ॥
ਕਰੋ ਬਰੋਬਰ ਤੀਨੋ ਪੈਦਾ॥੧੫੫॥
ਦੋਹਰਾ॥
ਸੁੰਦਰ ਰਹਤ ਜੋ ਕਹੀ ਹਮ ਯਹੀ ਰਹਤ ਸੁਨ ਜਾਨ॥
ਇਸ ਤੇ ਜੋ ਬਿਪਰੀਤ ਹੈ ਤਾਂਹਿੰ ਕੁਰਹਿਤ ਪਛਾਨਿ॥੧੫੬॥
ਐਸੇ ਗੁਰ ਗੋਬਿੰਦ ਸਿੰਘ ਕਹੀ ਬਾਤ ਸਮਝਾਇ॥
ਨੰਦ ਲਾਲ ਸੁਨਿ ਬੇਗ ਸਿਉਂ ਬਹੁਰ ਬਹੁਰ ਸਿਰ ਨਾਇ॥੧੫੭॥
ਅਤਿ ਪਾਵਨ ਸੁਨ ਰਹਤ ਜੁ ਅਹੀ॥
ਗੋਬਿੰਦ ਸਿੰਘ ਸਬ ਹਿਤ ਯੌ ਕਹੀ॥੧੫੮॥
ਨੰਦ ਲਾਲ ਮਨ ਆਨੰਦ ਭਇਓ॥
ਸੰਸਾ ਸਗਲ ਦੂਰ ਹੁਇ ਗਯੌ॥੧੫੯॥
॥ਇਤ॥
